寄子發
作者：呂南公
朝代：宋

paragraphs: 後事喜乖初，勞生擬何稟。
思山有藏市，願起或成寢。
交聲違本心，歎恨只愈甚。
聽君東堂言，去計非苒荏。
外危速官謗，內迫將母稔。
不能傚飛鴻，爲悔比拾瀋。
寒鄉有舊隠，秔稌歲充廩。
及此掛吾冠，逍遥適衾衽。
咨余方問舍，期就指冬凜。
相邀林野娛，高詠略宋沈。
閩蠻忽煽虐，白刃萬胸脩。
驚奔託城闉，默若魚在槮。
問君歸來信，延佇久纔審。
亟聞漕臺公，推待過流品。
縻留不許退，讒口亦旋噤。
古人制行藏，緩走不爲𧾏。
况今羣盜熾，巖谷豈安枕。
秋風又開菊，庭砌鋪故錦。
江鱸鱠絲肥，蔬果具豐稔。
相思東堂遠，努力文字飲。